Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A nyugdíjazása időpontjában hatályos társadalombiztosításról szóló 1975. évi II. törvény 44. §-a szerint az öregségi
Paragraph Index: 1147

1999. március 10-én kelt határozatában Szabadszállás polgármestere a szociális törvény 41. §-ának (2) bekezdésében foglalt rendelkezésre, valamint a helyi önkormányzati rendeletben megállapított havi rendszeres jövedelemküszöbre hivatkozva elutasította a panaszos ápolási díj megállapítása iránti kérelmét. A panaszos a határozat ellen fellebbezett. Szabadszállás képviselő-testülete a polgármester határozatát — ugyanazon jogszabályi rendelkezésekre hivatkozva — helybenhagyta. Az országgyűlési biztos által lefolytatott vizsgálat célja annak megállapítása volt, hogy okozott-e alkotmányos jogokkal kapcsolatos visszásságot az ügyben eljáró polgármester a jogbiztonsággal, illetve a szociális biztonsághoz fűződő joggal összefüggésben, amikor a panaszos ápolási díj iránti kérelmét elutasította. A szociális törvény (1993. évi III. tv.) rendelkezései szerint az ápolási díj megállapításának feltételei, illetve a jogosultság jellege szempontjából két nagy csoportra osztható. Az egyik esetben [41. § (1) bek.] a szociális törvény határozza meg azon feltételeket, melyek teljesülése esetén az ápolási díj megállapítása kötelező, a jogszabály által rögzített feltételek teljesülése esetén tehát az eljáró szervnek nincs mérlegelési lehetősége. A második esetben [41. § (2) bek.] az ápolási díj megállapítása kétszeresen is a mérlegelési jogtól függ. Egyrészt a szociális törvény feljogosította az önkormányzatokat arra, hogy mint jogalkotók e második kategóriába tartozó ápolási díj folyósításának további feltételeket szabjanak, másrészt a jogalkalmazót a törvény és az önkormányzati rendelet által együttesen megállapított feltételek teljesülése esetén is megilleti a konkrét ügy körülményeinek mérlegelése, vagyis az ápolási díj a jogszabályi feltételek teljesülése esetén sem jár automatikusan. A 18. életévét betöltött ápolt esetén a jogalkalmazónak el kell döntenie, hogy a konkrét esetben a 41. § (1) bekezdését vagy a 41. § (2) bekezdését alkalmazza-e. Ehhez azonban tudnia kell, hogy az ápolt súlyos fogyatékosnak vagy tartósan betegnek minősül-e. A két évnél idősebb súlyos fogyatékos ápolt esetén a törvényben meghatározott feltételek teljesülése automatikusan jogosultságot biztosít, míg a 18. életévét betöltött tartós beteg gondozása nem biztosít ilyen automatikus jogosultságot, annak tényleges megállapítása jogalkalmazói mérlegeléstől függ. A vizsgált ügyben a polgármester a szociális törvény 41. § (2) bekezdésének felhívása után a jogszabályok előírásainak betartásával járt el. Az önkormányzati rendelet által az ápolási díj megállapításának feltételeként meghatározott összeget a panaszos édesanyjának rendszeres havi jövedelme valóban meghaladta. A vizsgálat során azonban az országgyűlési biztos megállapította, hogy a döntés alapjául szolgáló jogszabályhelyre való hivatkozás nem feltétlenül helyes. A 18. életévét betöltött ápolt esetében annak a kérdésnek az eldöntése, hogy a jogalkalmazó mely csoportba sorolja a konkrét esetet, attól függ, hogy az ápolt súlyos fogyatékosnak vagy tartósan betegnek minősül-e. Sem a szociális törvény, sem más jogszabály nem határozza meg azonban azt, hogy a szociális törvény rendelkezéseinek alkalmazása szempontjából ki minősül súlyos fogyatékosnak, illetve tartós betegnek. Az országgyűlési biztos megállapította, hogy a hatályos jogszabályi rendelkezések értelmében az eltérő joghatással járó szociális törvénybeli szabályok alapjául szolgáló fogalmakat nem definiálták. Ennek hiányában a jogalkalmazó mindenkori döntésétől függ, hogy az ápolási díj megállapításáról vagy elutasításáról való döntés meghozatala során — amennyiben az ápolt személy a 18. életévét betöltötte — a szociális törvény 41. §-ának mely bekezdésére hivatkozik. A fent kifejtettek alapján az országgyűlési biztos megállapította, hogy a súlyos fogyatékosságnak és a tartós betegségnek a szociális törvény alkalmazása szempontjából történő meghatározásának elmulasztásával a jogalkotó olyan széles mérlegelési jogot biztosított a jogalkalmazónak, amely az ápolási díj megállapítása iránti igény elbírálását teljes mértékben kiszámíthatatlanná teszi, hiszen eltérő joghatású rendelkezések közötti választáshoz nem ad alapot. Ezen széles mérlegelési jog gyakorlásával pedig a jogalkalmazó alkotmányos jogokkal kapcsolatos visszásságot okoz a jogállamiságból fakadó jogbiztonsággal összefüggésben, tekintettel arra, hogy a szociális biztonsághoz fűződő jogot megalapozatlan döntéseivel, az ex lege jogosultság esetleges elvonásával veszélyezteti. 2000/88/II. szám Az országgyűlési biztos felkérte a szociális és családügyi minisztert, kezdeményezze olyan jogszabály-módosítási javaslat benyújtását, amely a feltárt visszásságot okozó jogalkotási hiányosság kiküszöbölésére alkalmas. A szociális és családügyi miniszter válaszában arról tájékoztatta az országgyűlési biztost, hogy egyetért a vizsgálat azon megállapításával, mely szerint szükséges a „súlyos fogyatékosság” fogalmának szociális törvényben való meghatározása. A miniszter tájékoztatása szerint válaszának keletkezése idején a Kormány már el is fogadta azon jogszabálytervezeteket, melyek a fogyatékosoknak nyújtott támogatásokról szóló jogszabályok módosításának részeként a súlyos fogyatékosság fogalmát is meghatározzák. A miniszter ugyanakkor annak a véleményének adott hangot, mely szerint a súlyos fogyatékosság meghatározása szükségtelenné teszi a tartós beteg fogalmának jogszabályi definiálását, ez utóbbi kérdés a miniszter véleménye szerint egyébként is orvosszakmai kérdés. Az országgyűlési biztos válaszában kifejtette, hogy véleménye szerint a súlyos fogyatékosság definiálása semmilyen kihatással nincs a jelentésben felvetett másik probléma, a tartós beteg meghatározásának hiányából fakadó visszásság fennálltára, ezért kérte a minisztert, fejtse ki bővebben a tartós beteg fogalma definiálásának szükségtelenségére vonatkozó álláspontját. Az országgyűlési biztos megállapította, hogy

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes